เมื่อต้องเลือกโรงเรียนให้ลูก
เมื่อไม่นานมานี้ผมได้มีโอกาสจัดกิจกรรมให้คำปรึกษาแนะนำเรื่องการวางแผนการเงินสำหรับพ่อแม่มือใหม่
29 ต.ค. 2557

เมื่อไม่นานมานี้ผมได้มีโอกาสจัดกิจกรรมให้คำปรึกษาแนะนำเรื่องการวางแผนการเงินสำหรับพ่อแม่มือใหม่ บวกกับส่วนตัวชอบเรื่องเกี่ยวกับการศึกษาและทำงานเกี่ยวกับการแวดวงการศึกษามาหลายปี จึงอยากรวบรวมหลักการตามแบบฉบับKExpert 5 ข้อ ที่จะช่วยให้การเริ่มต้นเลือกโรงเรียนให้ลูกเป็นเรื่องง่ายมาเผื่อทุกคน ดังต่อไปนี้
1.โรงเรียนแรกสำคัญที่สุด เพราะนั่นคือชีวิตนอกบ้านครั้งแรกของเด็กที่ต้องออกมาอยู่กับคนอื่นที่ไม่ใช่พ่อแม่ถึงครึ่งค่อนวัน หากเด็กมีประสบการณ์ที่ดีรักการมาโรงเรียน การปลูกฝังความรู้ทางวิชาการและสร้างพัฒนาการโดยโรงเรียนผ่านคุณครูก็จะทำได้อย่างเต็มประสิทธิภาพ ดังนั้นพ่อแม่ควรใช้เวลาและให้ความสำคัญกับโรงเรียนแรกให้มากควรมีแผนในการเลือกเยี่ยมชม และต้องหาข้อมูลเกี่ยวกับโรงเรียนให้พร้อมก่อนตัดสินใจ 
2.เลือกโรงเรียนให้เข้ากับความคาดหวังของพ่อแม่ โดยเฉพาะหลักการของโรงเรียนกับหลักการของผู้ปกครอง เช่น โรงเรียนวิชาการกับโรงเรียนทางเลือก ด้วยเชื่อว่าโรงเรียนวิชาการสามารถแข่งขันได้ดี ส่วนโรงเรียนทางเลือกเน้นพัฒนาการและส่งเสริมเด็กให้รู้จักคิดตามแนวปรัชญาของโรงเรียนทางเลือกที่มีกันอยู่หลากหลายสำนัก หรือโรงเรียนที่เน้นภาษาอังกฤษทั้งแบบ English Program สองภาษา หรือนานาชาติ หากคาดหวังอยากให้ลูกมีทักษะทางภาษาที่ดีก็ต้องเน้นให้ถูกหรือต้องเข้าใจว่าโรงเรียนใช้วิธีการแบบใดในการเรียนการสอน ซึ่งไม่ว่าพ่อแม่จะเลือกแบบใด หากอยู่บนพื้นฐานที่เข้าใจโรงเรียนและเข้าใจตัวเอง การเลือกนั้นๆ ก็มีโอกาสส่งผลที่ดีไปยังบุตรหลานได้โดยตรง ไม่ต้องเปลี่ยนไปมาจนเกิดต้นทุน หรือพบปัญหาการต่อยอดในระดับการเรียนที่สูงๆ ไม่ได้ตามที่ต้องการ
3.เตรียมเงินให้พอ ซึ่งเงินในที่นี้หมายถึงค่าเทอม ค่าแรกเข้า ค่าใช้จ่ายระหว่างเรียน กิจกรรมหลังเลิกเรียน (กรณีพ่อแม่ต้องฝากลูกไว้ที่โรงเรียนหลังเลิกเรียนตามเวลาปกติ) อย่าคิดแค่ว่าปีแรกต้องใช้เงินเท่าใด แต่ต้องคิดให้ครบว่าจะให้เรียนจนจบสูงที่สุดอย่างใจฝันต้องใช้เงินทั้งหมดเท่าใด และกำลังความสามารถในการหาของพ่อแม่ไหวหรือไม่ ถ้าไม่ไหวต้องวางแผนให้รัดกุมและอย่าจ่ายเกินกว่าที่จ่ายไหว โดยไม่มีเงินสำรองกรณีฉุกเฉิน (แนะนำเก็บเงินสำรองที่36 เท่าของรายจ่ายประจำเดือน)
4.เตรียมก่อนพร้อมก่อน โรงเรียนที่มีชื่อเสียงจะตามมาด้วยการแข่งขันที่สูง พ่อแม่ควรจะรู้ว่าการคัดเลือก การสอบแข่งขันของโรงเรียนที่ต้องการนั้นให้ความสำคัญกับเรื่องอะไร ถ้าเป็นโรงเรียนวิชาการดีก็ต้องเตรียมบุตรหลานให้มีความรู้และทักษะทางวิชาการกันเสียแต่เนิ่นๆ หรือถ้าเป็นโรงเรียนที่มีค่าเทอมสูง เช่น โรงเรียนนานาชาติก็ต้องเก็บหอมรอมริบกันทันทีและให้เตรียมไว้ให้พอ มิเช่นนั้นต่อให้อยากส่งไปเรียนหรือได้รับคัดเลือกแต่ไม่พร้อมก็คงต้องเสียโอกาสกันไป 
5.ตกลงร่วมกันในครอบครัว ปัญหาการเลือกโรงเรียนให้ลูกหลายครั้งเกิดจากความเห็นไม่ตรงกันระหว่างครอบครัว ซึ่งต้องบอกว่าการเลือกโรงเรียนให้ลูกจำเป็นต้องให้ผู้มีส่วนเกี่ยวข้องได้มีส่วนร่วมและเห็นพ้องหรือยอมรับในการเลือกนั้นๆ บางครั้งคนหนึ่งให้ความสำคัญกับหลักการของโรงเรียน คนหนึ่งเห็นว่าค่าเทอมเป็นเรื่องสำคัญที่สุด ระยะทางการเดินทางชื่อเสียง ความเป็นศิษย์เก่า และเหตุผลอีกร้อยแปดทั้งหมดคงต้องมานั่งคุยกันพร้อมจัดรายการข้อดีข้อเสีย พร้อมวางแผนระยะยาวและกำหนดทางเลือกให้เรียบร้อยก่อนตัดสินใจ เพราะสุดท้ายการเลือกโรงเรียนที่ดีคือ การเลือกที่ทำให้ทุกคนในครอบครัวที่เกี่ยวข้องกับการเลี้ยงดูเด็กคนหนึ่งนั้นมีความสุข มิใช่ทำให้ใครคนใดคนหนึ่งมีความสุข 
สำหรับปัจจัยประกอบไม่ว่าจะเป็นเรื่องที่เกี่ยวกับจำนวนนักเรียนต่อห้อง คุณภาพของครูผู้สอน สภาพแวดล้อมในโรงเรียน สิ่งอำนวยความสะดวกและสื่อสนับสนุนการเรียนการสอนที่พร้อมสรรพและทันสมัย ระยะทางจากบ้านและปัจจัยอื่นๆ จำเป็นอยู่เองที่พ่อแม่แต่ละคนจะเตรียมไว้ให้พร้อมก่อนเข้าเยี่ยมชมโรงเรียนที่เลือกไว้ 
การเลือกโรงเรียนให้ลูกเป็นการเลือกที่เข้าข่ายประโยคที่ว่า “คนซื้อไม่ได้ใช้ คนใช้ไม่ได้ซื้อ” ที่สำคัญ “คนใช้” ที่กล่าวถึงนี้คือเด็กเล็กที่ไม่สามารถตัดสินใจได้เองอย่างมีประสิทธิภาพเสียด้วย พ่อแม่จึงจำเป็นต้องพิถีพิถันกับเรื่องนี้และคอยตรวจสอบผลจากการเลือกอย่างใกล้ชิด และเมื่อเลือกแล้วการอยู่กับสิ่งที่เลือกให้ได้อย่างมีความสุขทั้งพ่อแม่และลูกถือเป็นเรื่องสำคัญไม่แพ้กัน สุดท้ายนี้สำหรับใครที่อยากพูดคุยแลกเปลี่ยนหรืออยากปรึกษา KExpert แบบส่วนตัวในเดือน ม.ค. 2558 KExpert Center จะเปิดดำเนินการและพร้อมให้คำปรึกษาแนะนำกับทุกคนฟรีที่จามจุรีสแควร์ชั้น 2 รวมถึงมีกิจกรรมสัมมนาความรู้ที่หลากหลาย โดยเรื่องวางแผนการศึกษาบุตรก็ถือเป็นเรื่องหนึ่งที่เราได้จัดเครื่องมือและข้อมูลไว้รองรับกับคุณพ่อคุณแม่ทุกท่านตามสโลแกนที่ว่า ทุกความต้องการตอบได้ ช่วยได้ แล้วอย่าลืมไปพบกันให้ได้นะครับ